Polisie lê beslag op dwelms en gesteelde goedere | Netwerk24
Deur Warda Meyer 10 November 2019 12:52
Die polisie in die Wes-Kaap het twee verdagtes in hegtenis geneem en dwelms en gesteelde goedere in Harare in Khayelitsha en Gugulethu gekonfiskeer.
Die selfone en kontant waarop beslag gelê is. Foto: SAPD
Sers. Noloyiso Rwexana, polisiewoordvoerder, sê hulle het Vrydagaand op ’n wenk gereageer dat daar dwelms by ’n huis in Khayelitsha verkoop word.
“Met hul aankoms het die polisie verskeie dwelms insluitende mandraxtablette en tik gevind.”
Rwexana sê die polisie het ook beslag gelê op 21 selfone, ’n skaal en kontant.
Die polisie het ’n 32-jarige man in hegtenis geneem.
In Gugulethu het die polisie inligting opgevolg oor ’n voertuig wat dagga vervoer.
“Hulle het die voertuig opgemerk en gestop. Die polisie het die voertuig deursoek en 33 pakkies dagga en plastieksakke vol dagga gekry.
Rwexana sê ’n 43-jarige man is in hegtenis geneem in verband met dié daggavonds.
Die verdagtes sal Maandag onderskeidelik in die hof in Khayelitsha en Athlone verskyn.
Die dagga waarop beslag gelê is.Foto: SAPD
Meer oor: Khayelitsha | Gugulethu | Misdaad | Dwelms | Polisie | Beslaglegging